"กรณ์" ดึงเอกชน-รัฐวิสาหกิจพัฒนาชุมชน
รมว.คลัง ย้ำนโยบาย CSR หามาตรการจูงใจภาคเอกชนและรัฐวิสาหกิจร่วมพัฒนาชุมชนทั่วประเทศ
18 ม.ค. 2553

รมว.คลัง ย้ำนโยบาย CSR หามาตรการจูงใจภาคเอกชนและรัฐวิสาหกิจร่วมพัฒนาชุมชนทั่วประเทศ
นายกรณ์  จาติกวณิช  รมว.คลัง  กล่าวในงานสัมมนา “ภาคีการดำเนินงานชุมชนพอเพียงในภาคธุรกิจเอกชนและผู้บริหารรัฐวิสาหกิจ”  ว่า กระทรวงการคลังอยู่ระหว่างพิจารณาใช้มาตรการจูงใจให้เอกชนและรัฐวิสาหกิจเข้ามามีส่วนร่วมในการรับผิดชอบต่อสังคม  โดยจะใช้มาตรการลดหย่อนภาษีให้กับเอกชนและรัฐวิสาหกิจ  คาดว่าจะพิจารณาเสร็จและประกาศใช้ได้ในปีนี้ แต่ยังไม่สามารถบอกพิกัดอัตราภาษีได้  แต่กระทรวงการคลังต้องการให้เอกชนและรัฐวิสาหกิจมีส่วนร่วมต่อสังคมในการพัฒนาชุมชนพอเพียง  หากดำเนินการได้ในอนาคตจะลดงบประมาณของรัฐบาล และยังลดปัญหาการแทรกแซงของบประมาณของฝ่ายการเมือง 
รมว.คลัง ยอมรับว่า เอกชนและรัฐวิสาหกิจประสิทธิภาพการดูแลและพัฒนาในแหล่งชุมชนดีกว่ารัฐบาล  แต่ก็ไม่ได้หมายความว่าการพัฒนาแหล่งชุมชนพอเพียงตามโครงการต่าง ๆ เอกชนและรัฐวิสาหกิจจะเป็นผู้ดำเนินการเท่านั้น  หากทั้งรัฐบาล  เอกชน และรัฐวิสาหกิจสามารถกำหนดกรอบแนวทางการพัฒนาแหล่งชุมชนพอเพียงก็น่าจะเกิดประโยชน์ต่อการพัฒนาแหล่งชุมชน  รวมทั้งเมื่อเอกชนและรัฐวิสาหกิจเข้ามามีส่วนร่วมจะมีระบบตรวจสอบการใช้เงินลงทุนพัฒนาแหล่งชุมชน  ซึ่งก็จะมีความโปร่งใส